RO Jurnalul Oficial al Uniunii Europene C 62/7

Publicarea, în conformitate cu articolul 8 alineatul (1) din Regulamentul delegat (UE) nr. 664/2014 al Comisiei, a documentului unic în ceea ce privește o denumire de origine sau o indicație geografică înregistrată în temeiul Regulamentului (CE) nr. 1107/96 al Comisiei în conformitate cu procedura prevăzută la articolul 17 din Regulamentul (CEE) nr. 2081/92 al Consiliului

(2015/C 62/07)

DOCUMENT UNIC

REGULAMENTUL (CE) NR. 510/2006 AL CONSILIULUI

privind protecția indicațiilor geografice și a denumirilor de origine ale produselor agricole și alimentare (1)

„GAILTALER ALMKÄSE”

Nr. CE: AT-PDO-0117-01265-31.3.2008

IGP ( ) DOP ( X )

1. Denumire

„Gailtaler Almkäse”

2. Statul membru sau țara terță

Austria

3. Descrierea produsului agricol sau alimentar

3.1. Tip de produs

Clasa 1.3. Brânzeturi

3.2. Descrierea produsului căruia i se aplică denumirea de la punctul 1

Brânză cu pastă tare, obținută din lapte crud de vacă și, după caz, de capră (în proporție de maximum 10 %); produsul are un conținut de grăsime în materie uscată de minimum 45 %, un conținut de apă de maximum 40 % și o masă uscată de cel puțin 60 %.

Brânza are o formă rotundă și o greutate variind între 0,5 și 35 kg. Produsul are o crustă naturală uscată și închisă, de culoare galben-aurie. Pasta brânzei are o culoare gălbuie și o consistență fină, prezentând mici găuri rotunde și de formă regulată.

Durata minimă de maturare în vederea comercializării este de șapte săptămâni. În cazuri speciale, de exemplu în vederea consumului în localurile gastronomice ce țin de fabricile de brânză de pe pășunile alpine din Gailtal, se acceptă și o durată de maturare mai scurtă, care însă trebuie să fie de minimum cinci săptămâni. În cazul în care „Gailtaler Almkäse” este ambalat în vid, durata minimă de maturare nu trebuie să fie mai mică de 75 de zile.

3.3. Materii prime (numai pentru produsele prelucrate)

La fabricarea produsului se utilizează lapte produs pe pășunile alpine din regiunea Gailtal; nu este autorizată utilizarea laptelui produs în vale. Singurii aditivi care pot fi utilizați la fabricarea acestui tip de brânză sunt cheagul și bacteriile lactice. În scopul asigurării unei calități sustenabile, procesul de producție se bazează pe așa-numitul Gailtaler Almprotokoll (Protocol privind pășunile alpine din regiunea Gailtal), care conține norme privind managementul pășunilor alpine, creșterea animalelor, mulsul, maturarea laptelui și producția de brânzeturi.

3.4. Hrană pentru animale (numai pentru produsele de origine animală)

—

3.5. Etape specifice ale producției care trebuie să se desfășoare în aria geografică delimitată

Prelucrarea laptelui trebuie să aibă loc pe pășunile alpine din regiunea Gailtal.

3.6. Norme specifice privind felierea, răzuirea, ambalarea etc.

—

3.7. Norme specifice privind etichetarea

Etichetarea bucăților de brânză se face prin aplicarea de plachete de cazeină și a unei etichete uniforme cu o reprezentare grafică însoțită de mențiunea Gailtaler Almkäse – geschützte Ursprungsbezeichnung („Gailtaler Almkäse” – denumire de origine protejată).

4. Delimitarea succintă a ariei geografice

Aria de producție se întinde de-a lungul versanților nordici și sudici ai văii superioare a râului Gail și cuprinde comunele Kötschach-Mauthen, Dellach, Kirchbach, Hermagor, Gitschtal, Weißensee, St Stefan im Gailtal, Feistritz an der Gail și Hohenthurn, la care se adaugă lanțul muntos format din Alpii Carnici Orientali, Alpii Carnici Centrali și părți ale Alpilor Carnici Occidentali, precum și lanțul muntos Reißkofel și Alpii Centrali din regiunea Gailtal.

5. Legătura cu aria geografică

5.1. Specificitatea ariei geografice

Această regiune se caracterizează prin precipitații bogate și prin lungi perioade însorite. Pășunile alpine se află la o altitudine mai joasă decât în Alpii Centrali, astfel încât, pe lângă clima favorabilă, regiunea beneficiază și de o perioadă de vegetație mai îndelungată. Aria geografică se caracterizează, de asemenea, printr-o mare varietate a solurilor și printr-o așezare geografică puternic diferențiată în ceea ce privește vegetația, fapt care favorizează existența unor pășuni bogate din punctul de vedere al biodiversității, având o proporție mare de ierburi și leguminoase. Producția de brânzeturi specifice pășunilor alpine în aria delimitată este atestată încă din secolul XIV.

5.2. Specificitatea produsului

Brânză cu un gust inimitabil de lapte pur, provenit de pe pășunile alpine.

5.3. Legătura cauzală dintre aria geografică și calitatea sau caracteristicile produsului (pentru DOP) sau o calitate anume, reputația sau alte caracteristici ale produsului (pentru IGP)

Diversitatea ofertei de hrană de pe pășunile alpine caracterizate de o mare biodiversitate și care este favorizată de caracteristicile geologice și climatice ale regiunii stă la baza unor condiții optime de obținere a unui lapte de o calitate foarte ridicată și, comparativ cu laptele produs în vale, foarte potrivit pentru fabricarea de brânzeturi. Alături de specificul mediului natural, munca prestată timp de secole de agricultorii din regiunea Gailtal în ceea ce privește protejarea peisajului local reprezintă un factor cel puțin la fel de important, care explică condițiile actuale excepționale de care se bucură fermele de lapte alpine din aria geografică în cauză. Mai mult, fermierii de lapte din regiunea Gailtal dispun de o pricepere deosebită, bazată pe experiența dobândită de generații. Cunoștințele lor privind alegerea celui mai bun loc de pășunat în funcție de anotimp, precum și influența temperaturii exterioare și a evoluției condițiilor climatice asupra procesului de fabricare a brânzeturilor garantează obținerea unui produs regional tipic de o calitate foarte ridicată.

Trimitere la publicarea caietului de sarcini

[articolul 5 alineatul (7) din Regulamentul (CE) nr. 510/2006 (2)]

http://www.patentamt.at/Home/Markenschutz/Herkunftsangaben/Formulare/HA10_07_sp_GailtalerAlmkaese_1.pdf

(1) JO L 343, 14.12.2012, p. 1.

(2) A se vedea nota de subsol 1.